KIRJALLINEN KYSYMYS E-1393/98

esittäjä(t): Alonso Puerta (GUE/NGL) , Laura González Álvarez (GUE/NGL) ja Pedro Marset Campos (GUE/NGL) komissiolle

(7. toukokuuta 1998)

Aihe: Susien suojelu

Iberian niemimaan susikannasta ja sen suojelusta useilla tahoilla tehtyjen tutkimusten mukaan Dueron pohjoispuolella Espanjassa elävällä susikannalla, joka on sisällytetty direktiivin 92/43/ETY(1) liitteeseen V (muutettu direktiivillä 97/62/ETY(2)), on tällä hetkellä suuria vaikeuksia säilyä hengissä. Lajin kuolleisuus on 30 prosenttia vuodessa ja 70 prosenttia kuolemista johtuu laittomista metsästystavoista. Kannan vähittäinen supistuminen on havaittavissa.

Dueron eteläpuolella elävä kanta on kuollut sukupuuttoon, sillä vaadittuja suojelutoimenpiteitä ei ole sovellettu, vaikka liitteillä II ja IV laji on sisällytetty tiukkaa suojelua vaativiin. Laji onkin nyt istutettava uudelleen, mistä on määrätty direktiivin 22 artiklassa. Tämä voidaan toteuttaa jäsenvaltion ja EU:n yhteisesti rahoittamilla ohjelmilla.

Ottaen huomioon, että komissio valvoo perustamissopimusten noudattamista, että EY:n perustamissopimuksen 130 r artiklassa määrätään yhdeksi yhteisön tavoitteeksi ympäristönsuojelu, ja että komissio vastaa myös siitä, että jäsenvaltiot soveltavat toimielinten hyväksymiä määräyksiä, niin

- mihin toimenpiteisiin komissio aikoo ryhtyä, jotta Dueron pohjoispuolella elävä kanta sisällytettäisiin direktiivin 92/43/ETY liitteeseen IV, sillä tilanne on lajin osalta huonontunut vähitellen?

- Miten komissio aikoo ratkaista ongelman, joka koskee Dueron eteläpuolella elävän susikannan kuolemista sukupuuttoon sen vuoksi, että Espanjan valtio ei ole soveltanut direktiiviä?

Komission jäsenen Ritt Bjerregaardinkomission puolesta antama vastaus

(11. kesäkuuta 1998)

Komissiolla ei ole aikomusta ehdottaa piakkoin muutoksia luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun direktiivin liitteisiin. Komission mielestä etusijalla on ehdottomasti Natura 2000 -verkoston muodostaminen, mikä onkin hyvässä vauhdissa. Liitteiden muuttaminen verkoston muodostamisen aikana voi aiheuttaa ei-toivottuja vääristymiä ja myöhästymiä, myös suden suojelun osalta. Komissio voi ehdottaa direktiivin liitteiden muuttamista Natura 2000 -verkoston muodostamisen jälkeen, jos se on kyseisten luontotyyppien ja lajien suojelun kannalta tarpeellista.

Direktiivin 92/43/EY 22 artiklan mukaisesti jäsenvaltioiden on tutkittava direktiviin liitteessä IV mainittujen, alueellaan luontaisten lajien uudelleenistutuksen mahdollisuus, jos tämä toimenpide on omiaan myötävaikuttamaan näiden lajien suojeluun. Edellytyksenä on kuitenkin, että tutkimuksen perusteella, jossa myös muissa jäsenvaltioissa tai muualla saadut kokemukset otetaan huomioon, voidaan katsoa, että lajin uudelleenistuttaminen myötävaikuttaa tehokkaasti näiden lajien suotuisan suojelun tason ennalleen saattamiseen. Toimenpide voidaan lisäksi toteuttaa vasta yleisen kuulemisen jälkeen.

Espanjalla on mahdollisuus turvautua tähän säännökseen pyrkiessään vaikuttamaan susien häviämiseen Dueron alueen eteläosassa. Komissiolla ei ole mahdollisuuksia tehdä aloitteita tässä asiassa.

(1) EYVL L 206, 22.7.1992, s. 7.

(2) EYVL L 305, 8.11.1997, s. 42.